Diari Oficial de la Generalitat Valenciana


Sumari del DOGV 2380, del 04-11-1994 (1994/832914)

ORDRE de 21 d'octubre de 1994, de la Conselleria de Sanitat i Consum, per la qual fixa els criteris i estableix les normes que han de regular el procés d'eleccions a òrgans de representació del personal al servei de les institucions sanitàries dependents de la Conselleria de Sanitat i Consum.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/10/21/(1)/dof/vci/html**

### Dades del document

Número de DOGV
:   2380

Data del DOGV
:   04-11-1994

Secció del DOGV
:   DISPOSICIONS GENERALS

Número del document
:   1994/832914


Data del document
:   21-10-1994

Organisme emissor
:   Conselleria de Sanitat i Consum

Tipus de document
:   Ordre

ORDRE de 21 d'octubre de 1994, de la Conselleria de Sanitat i Consum, per la qual fixa els criteris i estableix les normes que han de regular el procés d'eleccions a òrgans de representació del personal al servei de les institucions sanitàries dependents de la Conselleria de Sanitat i Consum. [94/7597]  
El nou model establert per la reforma normativa atorga a les organitzacions sindicals la plena capacitat per a la convocatòria i aplicació dels diferents processos electorals, i la funció de l'administració queda limitada a proporcionar, observant una absoluta neutralitat en el procés, els mitjans materials i humans que en permeten el desenvolupament.  
La disposició transitòria primera de la Llei 18/1994, de 30 de juny, fixa l'inici del període d'eleccions per a renovar la representació dels empleats públics a partir del 15 de setembre de 1994, cosa que determina la urgència de regular el procés electoral ja iniciat.  
D'acord amb la Llei 9/1987, de 12 de juny, modificada per la Llei 18/1994, de 30 de juny, i vistos l'article 21 de l'esmentada llei i l'article 1.5 del reglament d'eleccions aprovat per Reial Decret 1846/1994, de 9 de setembre, i també la Llei 8/1980, de 10 de març, modificada per la Llei 11/1994, de 19 de maig, i el Reial Decret 1844/1994, de 9 de setembre, que regula les eleccions a òrgans de representació dels treballadors de l'empresa, resulta convenient que els òrgans competents en matèria de personal de la Generalitat Valenciana, en els seus respectius àmbits de competència, fixen els criteris i establesquen les normes per què s'han de regir les unitats administratives afectades pel procés d'eleccions sindicals.  
En aquesta línia, i tenint en compte el model sanitari establert per l'Ordre de 27 de desembre de 1993, de la Conselleria de Sanitat i Consum, pel qual delimita el mapa sanitari de la Comunitat Valenciana, cal assenyalar determinats criteris d'actuació sobre altres extrems directament o indirectament relacionats amb el procediment electoral com ara el nomenament de coordinadors i representants de l'administració, la votació per correu, la concessió de permisos a membres de les candidatures, components de les meses electorals, representants de l'administració en aquestes, interventors i els electors en general.   
L'article 44 del Decret Legislatiu, de 20 de març, el qual aprova el text refós de la Llei de la Funció Pública valenciana, en relació amb l'article vuité apartat sisé, del Decret 50/1989, de 18 d'abril, i els diferents estatuts del personal al servei de les institucions sanitàries, preveu la concessió de permisos per al compliment de deures de caràcter públic o personal.  
Per tant, fent ús de les competències atribuïdes al conseller de Sanitat i Consum a l'article 5.d) del Decret 37/1994, de 21 de febrer, del Govern Valencià, pel qual aprova el Reglament Orgànic i Funcional de la Conselleria de Sanitat i Consum,  
ORDENE:  
Article primer. Elaboració dels censos d'estatutaris i funcionaris  
Els diferents centres de gestió, a partir de les dades facilitades pel registre de personal sanitari, hauran d'elaborar el cens de personal estatutari i funcionaris de cada unitat electoral inclosa en el seu àmbit geogràfic i funcional prèviament al lliurament a la mesa electoral coordinadora.  
Els censos d'estatutaris/funcionaris hauran de contenir una relació nominal amb les següents circumstàncies personals: dos cognoms, nom, sexe, data de naixement, antiguitat reconeguda i DNI.  
Els esmentats censos d'estatutaris/funcionaris hauran d'indicar, en l'encapçalament o en la caràtula, la unitat electoral de què es tracte i els centres afectats.  
Les llistes dels censos es faran per separat, una per als electors i elegibles, i altra per a electors no elegibles, d'acord amb l'article 14 del Reial Decret 1846/1994, de 9 de setembre.  
Article segon. Lliurament i determinació del nombre i distribució de les meses electorals  
En el termini de 12 dies hàbils comptadors des de la data de recepció de l'escrit de promoció d'eleccions, els diferents centres de gestió lliuraran els censos d'estatutaris/funcionaris, d'acord amb el que disposa l'article 1 d'aquesta ordre i l'article 14 del Reial Decret 1846/1994, de 9 de setembre, a la mesa electoral coordinadora.  
Aquest mesa, integrada per l'estatutari/funcionari de més antiguitat i els de major i menor edat del cens de la totalitat de la unitat electoral, haurà de fer la llista provisional dels electors, distribuïda per meses electorals i d'acord amb els següents criteris:  
1. En el supòsit que no hi haguera acord sindical sobre el nombre i distribució de les meses electorals previst en la nova redacció de l'article 25 apartat 1 de la Llei, s'aplicarà de manera vinculat el contingut d'aquest acord i es limitarà a elaborar la llista d'electors, segons l'article 16 de la Llei 9/87, sobre la base de l'esquema de distribució de meses acordat pels sindicats.  
2. En el supòsit que no s'haguera produït aquest acord sindical, haurà de decidir la mesa electoral coordinadora el nombre i distribució de les meses segons el que disposa l'article 9.1 del Reial decret 1846/1994, de 9 de setembre, i als criteris de l'article 25 de la Llei 9/87.  
Per tant, s'establirà una mesa electoral per cada 250 estatutaris/funcionaris o fracció, distribuïdes, en el cas que foren diverses, d'acord amb el que establesca la mesa electoral coordinadora, i es procurarà implantar les seus de les meses en aquells centres que tinguen un major nombre d'electors.  
L'elaboració de la llista provisional d'electors haurà d'estar conclosa abans de la data de constitució de les meses electorals per tal de procedir adequadament a la constitució de les meses parcials.  
Constituïdes les meses electorals, segons el que disposa l'article 26.1 de la Llei 9/87, de 12 de juny, i els articles 10 i 11 del reglament d'eleccions aprovat per Reial Decret 1846/1994, de 9 de setembre, la mesa electoral coordinadora assumirà les seues funcions per a l'aprovació de la llista d'electors definitiva, d'acord amb el que disposen els articles 26.3 i 25.3.d) de la Llei 9/87.  
La mesa electoral coordinadora realitzarà les seues funcions d'acord amb el que estableixen els articles 12, 14 i concordants del reglament aprovat per reial Decret 1846/94, de 9 de setembre.  
Article tercer. Votació per correu  
S'hi aplicarà el procediment establert a l'article 19 del reial Decret 1846/94, de 9 de setembre, llevat dels electors destinats a l'estranger, als quals serà d'aplicació l'Ordre Ministerial del Departament de Relacions amb les Corts i de la Secretaria del Govern, de 4 d'octubre de 1990 (BOE de 5 d'octubre), entenent referides les al·lusions a les juntes electorals de zona, per meses electoral coordinadores.  
Article quart. Nomenament de coordinadors i representants de l'administració  
A fi d'una major coordinació i homogeneïtat en els diversos sectors, els centres de gestió remetran les còpies de la documentació electoral a la Direcció General de la Funció Pública, mitjançant la comissió de coordinació per als tres sectors (sanitari, docent i funció pública) creada a l'efecte. Així mateix, els representants de l'administració podran dirigir les seus consultes a aquesta comissió, la seu de qual queda establerta al carrer del Miquelet, núm 5, de València. Les tasques de secretaria les farà el Servei de Relacions Col·lectives i Condicions Laborals de la Direcció General de la Funció Pública.  
Els representants de l'administració en totes les meses electorals, que assistiran a les votacions i a l'escrutini, vetllaran especialment pel compliment de l'obligació de remetre una còpia de l'acta d'escrutini a la comissió a què fa referència l'apartat anterior.  
En l'àmbit de les unitats electorals de personal d'institucions sanitàries, el nomenament serà fet pels directors de gestió administrativa, que recaurà preferentment en els estatutaris/funcionaris que pertanyen a l'àrea de personal.  
Article cinqué. Permisos a membres de candidatures, components de meses electorals, representants de l'administració, interventors i els electors en general   
Es concediran aquests permisos retribuïts a l'empara de l'article 44.c) del text refós de la Llei de la Funció Pública Valenciana i l'article 8.6 del Decret 50/1989, de 19 d'abril (DOGV de 27.06.89) i dels diferents estatuts del personal al servei d'institucions sanitàries.  
Seran beneficiaris d'aquest permisos, amb el règim que s'especifica, el personal que a continuació es detalla:  
A) A un membre representant per sindicat promotor de les eleccions i per província, el qual disposarà de permís retribuït a jornada completa, perquè assistesca tècnicament a la mesa (article 9.3 del Reial Decret 1846/94, de 9 de setembre), des de la data de constitució fins l'acabament de l'actuació de la mesa amb la resolució de les eventuals reclamacions contra els resultats públics.  
B) A un candidat per cada sindicat que presente candidatura, el qual disposarà de permís a jornada completa, des del dia de la proclamació de les candidatures fins les zero hores del dia anterior a la votació.  
C) Els components de les meses electorals i els representants de l'administració disposaran de permisos pel temps necessari per a assistir a les reunions de la mesa electoral, inclosos els desplaçaments que calguen fora de la residència oficial, pels quals percebran les dietes i les despeses de viatge previstos al Decret 200/1985, de 23 de desembre, en la quantia establerta per la Conselleria d'Economia i Hisenda per al corresponent exercici. A més, disposaran d'un permís retribuït de jornada completa en el dia de la votació i una reducció de cinc hores en la seua jornada de treball del dia immediatament posterior.  
D) Els interventors tindran permís retribuït durant tot el dia de la votació i d'una reducció de jornada en la data immediatament posterior, en els termes indicats en l'incís final de l'apartat anterior.  
E) Els electors en general es beneficiaran d'un permís retribuït pel temps imprescindible per exercir el seu dret al vot, segons les instruccions concretes del responsable de personal de cadascuna de les unitats administratives, que podrà exigir a l'elector un justificant del, fet de la votació expedit per la mesa electoral, quan aquesta estiga fora del seu centre de treball.  
Article sisé. Dotació de mitjans materials i personals  
La Conselleria de Sanitat i Consum, segons la normativa vigent, adoptarà les mesures necessàries per dotar de mitjans personals i materials necessaris per al compliment de les funcions incloses en aquesta ordre.  
DISPOSICIó ADDICIONAL PRIMERA  
En allò que no disposa aquesta ordre, s'atendrà el que regula en matèria d'eleccions sindicals el reglament aprovat per reial Decret 1846/1994, de 9 de setembre.  
DISPOSICIó ADDICIONAL SEGONA  
Els models oficials per a utilitzar durant el procés electoral s'atendrà el que disposa l'annex de l'Ordre de 6 d'octubre de 1994, de la Conselleria d'Administració Pública, per la qual fixa els criteris i estableix les normes que han de regular el procés d'eleccions a òrgans de representació del personal al servei de l'administració autonòmica de la Generalitat Valenciana (DOGV núm. 2369, de 19.10.94).  
DISPOSICIó ADDICIONAL TERCERA  
El procediment electoral del personal laboral d'institucions sanitàries atendrà el que regula en matèria d'eleccions a òrgans de representació dels treballadors de l'empresa en el reglament aprovat per Reial Decret 1844/94, de 9 de setembre i la normativa laboral que cal aplicar.   
No obstant això, serà d'aplicació a l'esmentat personal el que regula l'article 5 d'aquesta ordre en allò que no contradiga el que disposa l'autoritat laboral competent.  
DISPOSICIó ADDICIONAL QUARTA  
Es faculta la Direcció per a la Gestió de Personal de la Conselleria de Sanitat i Consum per a dictar les resolucions i ordenar les mesures, que en l'àmbit de les seues atribucions, calguen per al desplegament d'aquesta ordre.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 21 d'octubre de 1994  
El conseller de Sanitat i Consum,  
JOAQU'IN COLOMER SALA


Còpia Permalink ELI